Slim apps vir klein vingertjies - Jou Gesin | Solidariteit WêreldJou Gesin | Solidariteit Wêreld
Tuis › Artikels › Slim apps vir klein vingertjies
Slim apps vir klein vingertjies
Peuters, of kinders tussen een en drie jaar oud, is unieke wesens. Hulle kry tande, leer om te praat en peuter orals. Dié ontwikkelingsfase sorg vir hope opwinding en soms uitdagings soos die kind die oorgang van baba na kleuter maak.
Hoewel peuters geensins aan te veel tegnologie blootgestel moet word nie, is daar wel 'n paar apps wat hierdie intense ontwikkelingsfase kan aanhelp.
Dupie du Plessis, 'n sosialemedia-kenner, het 'n paar idees oor goeie apps gedeel.
Dié app is ontwerp met die oog daarop om peuters meer te leer oor die regte name vir hulle liggaamsdele, hoe hulle sintuie werk en ook hoe die verskillende liggaamstelsels funksioneer.
Die app lewer die drie uitkomste in drie afsonderlike dele binne die app: liggaamsdele, liggaamsisteme, sintuie of dele van die liggaam. In elke afdeling is daar 'n unieke interaksie-oefening met animasie, klanke en interaktiewe speletjies.
As jy jou kind se gehoor en visuele ontwikkeling 'n hupstoot wil gee of bloot iets soek wat hom of haar sal besig hou, is Video Touch 'n baie goeie opsie. Die idee is eenvoudig: Wanneer jy dit oopmaak, is daar drie rye prentjies van voëls, karre, instrumente, ens., na gelang van die tema wat jy gekies het. Wanneer jy op een van hulle druk, begin 'n 20-sekonde-hoëdefinisievideo van daardie prentjie speel. Elke prentjie het drie verskillende video's, wat beteken elke tema se prentjies het 49 verskillende video's waarna gekyk kan word.
Min dinge is vir peuters so lekker as om liedjies te hoor en saam te probeer sing of om op die ritme daarvan hulle lyfies heen en weer te swaai. 'n Goeie liedjie met iets waarop hulle kan kap of "musiek maak" is baie gewild, soos die meeste ouers sal kan getuig. Olke Bolke vat hierdie wenresep 'n stap verder deur 'n foon te omskep in 'n liedjiemasjien mét instrumente waarmee 'n peuter werklik musiek kan maak. Die app het ses gewilde saamsingliedjies vir kinders waaruit jy kan kies, asook 'n versameling instrumente wat jy kan "speel" soos jy na die liedjie luister.
500+ Afrikaanse Flitskaarte met Klank
Die enigste tyd wanneer peuters stil is, is wanneer hulle slaap of besig is met kattekwaad; die res van die tyd is hulle heeltyd besig om klanke en woorde te herhaal en na te boots. Die rede hiervoor is die ontwikkeling van hulle taalvaardighede, wat van peuterouderdom af begin.
Ten spyte van sy lang naam, is 500+ Afrikaanse Flitskaarte met Klank 'n ongelooflik nuttige app om te hê as jy jou kind wil help met die ontwikkeling van sy taalvaardighede.
As jou peuter hou van stories en jy hom aan die Bybel wil voorstel, is Bible App for Kids die beste opsie. Dié app is ontwerp met peuters en kleuters in gedagte en is daarom eenvoudig en baie interaktief. Een van die beste funksies van hierdie app is dat dit nege vollengte Bybelstories in Afrikaans het. Jy kan kies om die storie self te lees of dat dit vir jou gelees word in jou voorkeurtaal.